URDHËR
Nr. 889, datë 29.10.2024

PËR DELEGIMIN DHE DISA RREGULLA TË PËRFAQËSIMIT LIGJOR TË MINISTRISË SË EKONOMISË, KULTURËS DHE INOVACIONIT

Në mbështetje të pikës 4 të nenit 102 të Kushtetutës, të neneve 28 dhe 29 të ligjit nr. 44, datë 30.4.2015, “Kodi i Procedurave Administrative i Republikës së Shqipërisë”, si dhe të pikës 2, të nenit 11, të ligjit nr. 90/2012, “Për organizimin dhe funksionimin e administratës shtetërore”,

URDHËROJ:

1. Delegimin e kompetencave të titullarit të Ministrisë së Ekonomisë, Kulturës dhe Inovacionit, Sekretarit të Përgjithshëm, si vijon:
a) Autorizimet për përfaqësimin ligjor të Ministrisë së Ekonomisë, Kulturës dhe Inovacionit në proceset gjyqësore kur thirret si palë në gjykim, nënshkruhen nga Sekretari i Përgjithshëm, në emër të personit/personave që do të përfaqësojnë ministrinë.
b) Nënshkrimi i akteve procedurale, si: kërkesëpadi, prapësime, deklaratë mbrojtjeje, parashtrime, ankime, rekurse etj., bëhet nga Sekretari i Përgjithshëm i Ministrisë së Ekonomisë, Kulturës dhe Inovacionit. Përjashtimisht, paraqitja e kërkesave të tjera, si dhe çdo veprim procedural i nevojshëm gjatë zhvillimit të seancave gjyqësore mund të bëhet edhe nga përfaqësuesit me autorizim, me shkrim dhe/ose me gojë.
2. Përfaqësimi për proceset gjyqësore bëhet si rregull nga juristë të Drejtorisë së Programimit, Standardizimit dhe Harmonizimit të Kuadrit Rregullator dhe/ose specialistë të fushës për të cilën është ngritur kërkesëpadia. Rast pas rasti, përfaqësimi gjyqësor mund të bëhet edhe nga nëpunës të tjerë të institucioneve të varësisë dhe/ose degëve të tyre territoriale. 
3. Të gjitha strukturat e Ministrisë së Ekonomisë, Kulturës dhe Inovacionit detyrohen të shkëmbejnë çdo informacion të nevojshëm, mbajtjen e një qëndrimi zyrtar me shkrim dhe/ose dhënie mendimi teknik, me qëllim realizimin e mbrojtjes ligjore nga ana e Drejtorisë së Programimit, Standardizimit dhe Harmonizimit të Kuadrit Rregullator.
4.	 Drejtoria e Aseteve dhe Shërbimeve të Përgjithshme merr masa për sigurimin e logjistikës së nevojshme dhe lëshimin e autorizimeve përkatëse ndaj juristëve që dërgohen me shërbim jashtë qendrës së punës, në varësi të seancave gjyqësore të caktuara dhe rëndësisë që paraqet procesi gjyqësor.
5.	 Delegimi i kompetencave mbaron me shfuqizimin e aktit të delegimit, si dhe me pushimin e organit delegues ose të deleguar.
6.	 Urdhri nr. 687, datë 12.9.2024, “Për delegimin dhe disa rregulla të përfaqësimit ligjor të Ministrisë së Ekonomisë, Kulturës dhe Inovacionit”, shfuqizohet.
[bookmark: _GoBack]7.	 Ngarkohen të gjitha strukturat e Ministrisë së Ekonomisë, Kulturës dhe Inovacionit, si edhe institucionet e varësisë për zbatimin e këtij urdhri.
Ky urdhër hyn në fuqi menjëherë dhe botohet në Fletoren Zyrtare.

